*Tämä artikkeli kertoo vuorineuvos Casimir Ehrnroothista. Kenraalista kertoo artikkeli Casimir Ehrnrooth (kenraali).*

**Göran Albert Casimir Ehrnrooth** (6. huhtikuuta 1931 Helsinki – 8. heinäkuuta 2015 Mallorca, Espanja) oli suomalainen liike-elämän vaikuttaja ja vuorineuvos. Uransa aikana Ehrnrooth toimi useissa liike-elämän johtotehtävissä, kuten Nokian hallituksen puheenjohtajana ja UPM-Kymmenen sekä sitä edeltäneiden metsäyhtiöiden, ja Nordean (Merita-Nordbanken) edeltäjien hallituksissa.

Ehrnrooth oli Pohjoismaiden Yhdyspankin (myöhemmin Suomen Yhdyspankki Oy) entisen pääjohtajan Göran Ehrnroothin poika. Hän on koulutukseltaan lainopin kandidaatti.

Valmistuttuaan Ehrnrooth toimi ensin asianajajana, mutta vuonna 1958 hänestä tuli Oy Petko Ab:n toimitusjohtaja. Petko oli Ehrnroothin suvun hallinnoima öljy-yhtiö.

Ehrnrooth pääsi ensimmäisen kerran pörssiyhtiön hallitukseen 1950-luvulla, mutta vuonna 1962 hän siirtyi Helsingistä Lauritsalan kauppalaan Kaukaan paperitehtaan johtajaksi. Hän nousi Kaukaan toimitusjohtajaksi enonsa Jacob von Julinin jälkeen.

Kaukas ja Kymi-Strömberg yhdistyivät vuonna 1985 Kymmene Oy:ksi, josta tuli Suomen suurin metsäteollisuusyhtiö. Ehrnrooth toimi fuusioiden kautta muodostuneen UPM-Kymmenen hallituksessa aina vuoteen 1999 saakka. Kuitenkin hänen ehkä vaikutusvaltaisin hallituspaikkansa oli matkapuhelinyhtiö Nokian hallituksen puheenjohtajuus 1989–1999. Hän kuului Jorma Ollilan tukimiehiin.

Ehrnrooth erosi 1991 Teollisuuden keskusliiton TKL:n hallituksen puheenjohtajan paikalta vastalauseena Ahon hallituksen kovan markan politiikalle. Syksyllä 1991 markka päästettiin kellumaan.*selvennä* Ehrnrooth oli vuosina 1993–1997 European Round Table of Industrialists -ryhmän jäsen.

Vuonna 2013 paljastui, että Ehrnroothilla oli ollut EU:n veroparatiisissa liechtensteinilaisessa LGT-pankissa tili, jolle oli talletettu yli kymmenen miljoonaa euroa. Hän sai Suomen verottajalta vaatimuksen jälkiverotuksesta, mutta kiisti omistaneensa tämän rahasumman.

Ehrnrooth kuoli äkilliseen sairauskohtaukseen Mallorcan-kodissaan 84-vuotiaana heinäkuussa 2015. Hänet haudattiin Janakkalan Pyhän Laurin kirkon hautausmaalle omasta toiveestaan, sillä hänen omistamansa Vanantaan kartanon edellisetkin omistajat on haudattu sinne.

Lähteet
-------

1. 1 2 3 4  Vesikansa, Jyrki: Vuorineuvos Casimir Ehrnrooth (1931–2015). *Suomen talouselämän vaikuttajat* -verkkojulkaisu (maksullinen). 5.9.2008. Suomalaisen Kirjallisuuden Seura.
2. ↑  Laurila, Petri – Salo, Mikko (toim.): *Suomen lakimiehet – Finlands jurister 2003*, s. 96. Suomen Lakimiesliiton kirjasarja, 118. Helsinki: Talentum, 2003. ISSN 0585-9530. ISBN 952-14-0637-2.
3. ↑  Iivonen, Jyrki: Kuolleet: Casimir Ehrnrooth (Maksullinen artikkeli.) *Helsingin Sanomat*.  9.7.2015. Viitattu 8.12.2016.
4. ↑  Koski, Sami: Tällainen mies oli Casimir Ehrnrooth: Hurja omaisuus, nosti Nokiaa, teki jättifuusioita *Iltalehti*.  8.7.2015. Viitattu 2.5.2018.
5. 1 2  Hänninen, Jyri & Pietiläinen, Tuomo: Ehrnroothille miljoona­mätkyt veroparatiisitilistä *Helsingin Sanomat*.  21.9.2013. Sanoma Media Finland.  Arkistoitu 4.3.2016. Viitattu 11.1.2016.
6. ↑  Valtonen, Kari: Ehrnrooth käski erottaa Ojalan mutta erosikin itse.  *Turun Sanomat*, 17.10.2007.  Turun Sanomat. Artikkelin verkkoversio. Viitattu 15.4.2008.
7. ↑  Länkinen, Tiina & Virtanen, Jarmo: Vuorineuvos Casimir Ehrnrooth on kuollut *Yle Uutiset*.  8.7.2015. Yle. Viitattu 8.7.2015.
8. ↑  Selanne, Tuomas: Talouselämän vaikuttajat kokoontuivat vuorineuvos Casimir Ehrnroothin hautajaisiin *Ilta-Sanomat*. Viitattu 14.8.2015.

Aiheesta muualla
----------------

* Rahasuku. Ylen Elävä arkisto.
* Ehrnrooth, Göran Albert Casimir hakuteoksessa *Uppslagsverket Finland* (2012). (ruotsiksi)

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Kansallisbiografia
* Talousvaikuttajat
* Biografiskt Lexikon
* Uppslagsverket Finland
* Biografiasampo

 |

 |